text: Se video: To brande i lagerhal i Agerskov
  01 september 2014 kl. 04.44
  Politiet skal mandag se nærmere på to brande i en lagerhal i Agerskov - kun 100 meter fra brandstationen. Branden er muligvis antændt igen eller blusset op.
  
  En lagerhal ved Agerskov Skoles sportsplads blev kraftigt beskadiget, da der udbrød brand søndag aften, og ved fire-tiden i morges blussede branden op igen. Muligvis er branden antændt igen, noterer politiet.
  Brandstationen i Agerskov ligger kun 100 meter fra brandstedet, Præstegårdsvej 10 i Agerskov.
  Her blev der kl. 18.23 slået alarm om en brand i en lagerhal på 15 gange 24 meter. Der var bl.a. ild i taget, og det brændte kraftigst i den ene ende af bygningen.
  Branden blev slukket, men kl. 4.33 til morgen var den gal igen.
  - Brandårsagen er ikke fastslået, siger vagtchef Søren Strægaard til TV SYD. Patruljen på stedet har antydet, at branden kan være antændt igen. Men det kan også være, at den er blusset op igen. Det skal vi se nærmere på i dag.
  I lagerhallen har forskellige foreninger haft mulighed for at opbevare effekter.
  - Branden er muligvis opstået omkring hallens el-installation, siger funktionsleder Lasse Bjørnskov Rasmussen fra politiet i Tønder til TV SYD. Men vi skal se nærmere på, hvorfor branden blusser op igen.
  Agerskov Frivillige Brandværn var på stedet en times tid. Ved 20-tiden blev branden vurderet til at være slukket.
  Der skete nogen skade på taget og de ting, som opbevares i lagerhallen.
  Se video fra brandstedet. (0.30)
  